Frederick Ashton
Store norske leksikon,Kunst og estetikk,Dans,Scenisk dans,Klassisk ballett,Klassisk ballett: internasjonale kunstnere og kompanier
Frederick Ashton var en britisk ballettdanser og koreograf som hadde stor betydning for utviklingen av britisk ballett.
Han studerte med Léonide Massine og Marie Rambert i 1920-årene. Fra 1935 var han tilknyttet Sadler's Wells Ballet, det senere Royal Ballet. Han ble kompaniets hovedkoreograf, og fra 1938 var han kunstnerisk leder. Fra 1952 var han sideordnet sjef, og han var sjef for Royal Ballet i 1963–1970.Ashton var en betydningsfull koreograf, spesielt for utviklingen av britisk ballett. Han laget ca. 60 balletter, fra divertissementer til den første engelske helaftens balletten, Cinderella (1948). Ved siden av George Balanchine regnes han for å være den som har skapt de betydeligste verkene innen klassisk, akademisk teknikk i etterkrigstiden. Han er kjent for sitt samarbeid med Margot Fonteyn. Kjente verker Blant hans kjente helaftens balletter er Ondine (1958), The Dream (1964), og særlig hans rekonstruksjon av La Fille Mal Gardée (1960), som har vært oppført i en rekke land. Han laget Romeo og Julie etter Prokofjevs musikk for Den Kongelige Ballett i København i 1955, og rekoreograferte den for London Festival Ballet i 1985. Av hans verker har Den Norske Nasjonalballett blant annet oppført Facade (1960), Les Patineurs (1977) og Les Rendezvous (1978). Les mer i Store norske leksikon ballett Dans i Storbritannia Litteratur Kavanagh, Julie: Secret muses : the life of Frederick Ashton, 1996, isbn 0-571-14352-0, Finn boken  Vaughan, David: Frederick Ashton and his ballets, 1977, isbn 0-7136-1689-x, Finn boken